
EHDOTUKSET
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
[bookmark: restart]1.	panee merkille, ettei tilintarkastustuomioistuimen kertomus talousarvion toteuttamisesta varainhoitovuodelta 2022 sisällä lainkaan Euroopan tietosuojavaltuutettua (EDPS) koskevia huomautuksia; kehottaa jälleen tilintarkastustuomioistuinta sisällyttämään tietosuojavaltuutetun tilinpäätöksen vuotuiseen tarkastukseensa ja antamaan kertomuksen, ottaen huomioon avoimuuden merkityksen kaikkien unionin elinten asianmukaisen toiminnan kannalta;
2.	panee tyytyväisenä merkille tietosuojavaltuutetun julkaiseman vuoden 2022 vuosikertomuksen; korostaa tietosuojavaltuutetun roolia eurooppalaisten toimielinten, elinten ja laitosten tietojenkäsittelytoimien valvonnassa ja neuvonnassa; panee tyytyväisenä merkille tietosuojavaltuutetun organisoiman tietosuojan tulevaisuutta ja tehokasta täytäntöönpanoa digitaalisessa maailmassa käsittelevän konferenssin, jossa oli yli 2 000 osallistujaa ja jossa keskusteltiin sitä, miten yksilöiden oikeus yksityisyyteen ja tietosuojaan voidaan tehokkaasti turvata; palauttaa mieliin, että tämän konferenssin anti otettiin huomioon yleisen tietosuoja-asetuksen täytäntöönpanoa koskevista täydentävistä menettelysäännöistä annetussa komission ehdotuksessa asetukseksi;
3.	pitää valitettavana, että henkilöstötaulukon täyttöaste on vuodelle 2022 asetettua tavoitetta alhaisempi; toteaa, että pätevistä ammattilaisista on pulaa; kannustaa tietosuojavaltuutettua tarkastelemaan hyödyllisiä strategioita, joilla se voi lisätä avointen virkojensa näkyvyyttä;
4.	panee tyytyväisenä merkille tietosuojavaltuutetun Schrems II -tuomion jatkotoimet, jotka keskittyivät vuonna 2022 etenkin EU:n toimielinten, elinten ja laitosten sopimuksiin yksityisen sektorin toimijoiden, erityisesti suurten tieto- ja viestintätekniikan toimittajien, kanssa sekä toimielinten järjestelyihin EU:n/ETA:n ulkopuolisten julkisten elinten ja kansainvälisten järjestöjen kanssa; 
5.	panee tyytyväisenä merkille EU:n toimielimille, elimille ja laitoksille tarjotut koulutukset sekä joulukuussa 2022 allekirjoitetun tietosuojavaltuutetun ja EU:n kyberturvallisuusviraston (ENISA) välisen yhteisymmärryspöytäkirjan; on erityisen tyytyväinen tietosuojavaltuutetun osallistumisesta koordinoituun valvontakomiteaan, jolla varmistetaan Europolin, Eurojustin ja EPPO:n koordinoitu valvonta; korostaa tietosuojavaltuutetun valvonta- ja täytäntöönpanotyön tärkeyttä sen varmistamiseksi, että poliisi- ja oikeusalalla toimivat EU:n toimielimet, elimet ja laitokset noudattavat täysin sovellettavaa EU:n tietosuojasäännöstöä;
6.	panee tyytyväisenä merkille toimet, jotka tietosuojavaltuutettu suoritti kansalaisen tiedonsaantipyynnön johdosta; toteaa, että tietosuojavaltuutettu antoi asiassa päätöksen ennen kuin kaikki tosiseikat oli tarkistettu ja vahvistettu; toteaa, että sekä kantelija että Europol ovat nostaneet tietosuojavaltuutetun päätöksestä kanteen; toteaa, että päätöksen uudelleenkäsittely on keskeytetty, koska asia on kuultavana kansallisessa tuomioistuimessa; painottaa, että henkilö- ja taloudelliset resurssit on mukautettava tietosuojavaltuutetun kasvavaan työmäärään; toteaa, että tarvitaan lisää teknisesti pätevää työvoimaa, jotta voidaan varmistaa tietosuojavaltuutetun tehtävien asianmukainen seuranta; suosittelee tietosuojavaltuutetulle, että se erityisesti kansalaisten tekemiä kanteluja silmällä pitäen tarkistaa työskentelymenettelyään kaikki asiaankuuluvat tiedot huomioon ottaen ja tiedottaa vastuuvapauden myöntävälle viranomaiselle aikaansaadusta edistyksestä;
7.	panee tyytyväisenä merkille, että vastauksena covid-19-pandemiaan tietosuojavaltuutettu perusti sisäisen työryhmän seuraamaan ja arvioimaan EU:n ja sen toimielinten, elinten ja laitosten toimia; pitää myönteisenä, että tietosuojavaltuutettu on osallistunut toimiin, jotka liittyvät EU:n toimielinten, elinten ja laitosten rekisterinpitäjinä toteuttamien toimien, aloitteiden ja ehdotusten arviointiin, covid-19-pandemian torjumiseksi ehdotettujen teknisten ratkaisujen arviointiin ja ohjeiden antamiseen EU:n toimielimille, elimille ja laitoksille, jotta niitä voidaan auttaa torjumaan pandemiaa asianmukaisesti varmistaen samalla tietosuojalainsäädännön noudattaminen;
8.	panee merkille Euroopan oikeusasiamiehen vuonna 2022 päättyneen tutkimuksen tietosuojavaltuutettua vastaan nostetussa asiassa 1995/2022/OAM, joka koski oikeutta tutustua asiakirjoihin; toteaa, että tietosuojavaltuutettu ei syyllistynyt hallinnolliseen väärinkäytökseen evätessään oikeuden tutustua täysimääräisesti asiakirjoihin 8–10, ja että tietosuojavaltuutettu on ratkaissut kantelun toisen näkökohdan pyynnön soveltamisalaan kuuluvien asiakirjojen osalta myöntämällä osittaisen oikeuden tutustua yhteen asiakirjaan, joka oli alun perin virheellisesti editoitu; kehottaa tietosuojavaltuutettua omaksumaan sisäänrakennetun avoimuuden toimintatavan ja julkaisemaan toimintaansa liittyvät asiakirjat ennakoivasti, kohtuullisessa ajassa ja käyttäjäystävällisellä ja helposti saatavilla olevalla tavalla;

